
РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-386-18-053
	Днес, 28.11.2018г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Член: Пламен Йоцов
	Член: Антоанета Георгиева - Цонкова
	Член: Силвия Къдрева 
При участието на стенографа К.П., като изслуша докладвания от Специализирана дирекция „Конфликт на интереси” сигнал с рег. № ЦУ01/С-386/29.08.2018г.:
У С Т А Н О В И:
Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал подаден от идентифицирано по смисъла на чл.48, ал.1, т.1 от ЗПКОНПИ лице, вписан в регистъра на сигналите с рег. № ЦУ01/С-386/29.08.2018г. Производството по сигнал с рег. № ЦУ01/С-386/29.08.2018г. е обединено с производството по сигнал с рег. № ЦУ01/С-401/10.09.2018г. под номера на регистрирания по-рано сигнал.
Същият е против Н.Н.П. – старши инспектор в Български институт по метрология (БИМ).
По същество в сигнала се твърди, че П. е разписвала договори за извършване на застрахователно агентство в КФН с *** и ***, където същата е мениджър в офис *** В. Във връзка с дейността на мениджър, използвала служебна информация от работата си в БИМ за частен интерес, изразяващ се в завидни финансови приходи. Също така използвала служебното си положение в БИМ и по-точно ранга си на старши инспектор за агресивна търговска реклама на ***.
Към сигнала няма приложени доказателства.
В хода на проверката, относно допустимостта на сигнала е установено, че същият не отговаря на изискванията на чл.48, ал.1, т.6 от ЗПКОНПИ – подателят на сигнала не е подписал същия.
С писмо изх. № ЦУ01/11173 от 03.09.2018г. на подателя на сигнала е указано, че в тридневен срок от получаване на писмото следва да преведе сигнала в съответствие с изискванията на чл.48, ал.1, т.6 от ЗПКОНПИ.
Същият е привел сигнала в съответствие с изискванията на ЗПКОНПИ, като е депозирал подписан сигнал.
В хода на проверката по сигнала Комисията установи следното от фактическа страна:
Сигналът е подаден от физическо лице с посочени три имена, ЕГН и адрес и е подписан.
От твърденията в сигнала е видно, че Н.Н.П. заема длъжността старши инпектор в БИМ – гр. В.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
Сигналът е подаден от идентифицирано по смисъла на чл.48, ал.1, т.1 от ЗПКОНПИ лице.
Видно от чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл.6 от ЗПКОНПИ. Съгласно твърденията в сигнала, Н.Н.П. заема длъжността старши инпектор в БИМ. В това си качество същата не е лице, заемащо висша публична длъжност по смисъла на чл.6, ал.1, т.1 - 50 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
Предвид гореизложеното, на основание чл.27, ал.2, т.6 от АПК, във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
РЕШИ:
ПРЕКРАТЯВА производството по сигнал с рег. № ЦУ01/С-386/29.08.2018 г., насочен против Н.Н.П. – старши инспектор в Български институт по метрология – гр. В.

ПРЕПРАЩА сигнала на и.д. Председател на Български институт по метрология при Българска академия на науките за предприемане на необходимите действия по компетентност. След приключване на проверката, и.д. Председател на Български институт по метрология, следва да уведоми КПКОНПИ за резултатите от същата.
На основание чл.76, ал.2 от ЗПКОНПИ прокуратурата може да протестира решението пред Административен съд – С., в едномесечен срок от съобщаването му.
КОМИСИЯ:
Член:    П      /Антоанета Цонкова/
Член:    П     /Пламен Йоцов/
Член:    П    /Силвия Къдрева/

